Verslag oor Enock Mpianzi glo Woensdag beskikbaar | Maroela Media
Panyaza Lesufi, LUR vir onderwys in Gauteng, sal na verwagting Woensdagaand die forensiese verslag rakende die dood van Enock Mpianzi (13) bekendmaak. Dít nadat die uitreiking van die verslag sowat twee weke gelede op kort kennisgewing uitgestel is.
Steve Mabona, woordvoerder van die departement, sê die departement sal na verwagting deur die loop van die dag met die Mpianzi-familie vergader, waarna die verslag omstreeks 18:00 tydens 'n ouervergadering by die Parktown Boys' High School in Johannesburg bekend gestel sal word.
Die bekendmaking is aanvanklik uitgestel toe die departement besluit het om eerder nie die verslag sonder die familie se goedkeuring uit te reik nie.
Dit is egter nie in dié stadium duidelik of die uitreiking van die verslag die familie se goedkeuring nou wegdra nie. Mabona sê wel die departement is gemaklik met sy besluit om vanaand die verslag bekend te stel. "Dit sal lig werp op wat daardie betrokke dag gebeur het," sê hy.
Maroela Media het vroeër berig Enock, 'n graad 8-leerder aan Parktown Boys' High School, het in Januarie tydens 'n skoolkamp in Noordwes verdrink. 'n Onafhanklike regsfirma is ná sy dood aangestel om die ondersoek te doen.
Polisieduikers het Enock se liggaam in 'n rivier gevind. (Foto: Panyaza Lesufi/Twitter)
Enock se liggaam is op 17 Januarie in die Krokodilrivier gevind nadat hy twee dae vantevore tydens 'n aktiwiteit in die rivier vermis geraak het. Die leerders moes tydens die aktiwiteite skuite bou en daarmee oor die rivier vaar. Onderwysers het egter eers die volgende dag besef Enock word vermis. Sy liggaam is sowat 3 km stroomaf gevind van waar die vlotbou-aktiwiteit plaasgevind het en Enock die laaste keer lewend gesien is.
Die skool is ná die voorval wyd gekritiseer en Lesufi het Malcolm Williams, die skoolhoof, tydelik geskors.
Enock Mpianzi Gauteng departement van onderwys Panyaza Lesufi Parktown Boys' High School
Ek dink gereëld aan hierdie ouers en sy klasmaats wat daai dag sekerlik elke dag herleef. Hoe "betaal" mens vir 'n kind se lewe, omdat jy onverskillig was. Die wat veranwoordelik is daarvoor, moet swaar gestraf word.
Ek verstaan nie hoe dit werk nie. As iemand doodgaan dan is daar 'n moord-dossier of 'n GO (geregtelike ondersoek). Dit word deur kundiges ondersoek, deur 'n aanklaer gelei in 'n hof en dan maak 'n landdros 'n bevinding. Hoe loods lesufi 'n ondersoek en maak dit bekend asof hy die wet bedryf? Moet hy nie maar wag vir die SAP en die hof voordat hy tot alerhande gevolgtrekkings kom nie?